32005D0013
L 006/8
JURNALUL OFÍCIAL AL UNIUNII EUROPENE
DECIZIA COMISIEI
din 3 ianuarie 2005
de modificare a Deciziei 2001/881/CE de stabilire a listei punctelor de control la frontieră desemnate pentru controalele veterinare ale animalelor și produselor animale din țări terțe și de actualizare a normelor detaliate privind controalele care trebuie efectuate de specialiștii Comisiei
[notificată cu numărul C(2004) 5598]
(Text cu relevanță pentru SEE)
(2005/13/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 6 alineatul (2),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 6 alineatul (4),
întrucât:
(1)
Este esențială menținerea unor frontiere sigure pentru a preveni introducerea de organisme cu potențial dăunător atât pentru sănătatea animală, cât și pentru sănătatea publică, iar aplicarea corectă a legislației comunitare trebuie monitorizată de Oficiul Alimentar și Veterinar al Comisiei.
(2)
Decizia 2001/881/CE (3) a Comisiei stabilește frecvența inspecțiilor pe care Comisia trebuie să le efectueze la punctele de control la frontieră din Comunitate, în special în ceea ce privește infrastructura, echipamentele și funcționarea punctelor de control la frontieră.
(3)
De la introducerea standardelor armonizate pentru clădirile de la punctele de control la frontieră în conformitate cu Decizia 2001/812/CE a Comisiei (4), majoritatea punctelor de control la frontieră îndeplinesc, în prezent, cerințele minime privind asemenea clădiri.
(4)
Menținerea controalelor eficiente la importuri depinde atât de existența unor clădiri adecvate, cât și de punerea efectivă în aplicare a procedurilor stabilite de legislația privind controalele sanitar-veterinare, iar acestea din urmă ar trebui să constituie acum principalul obiectiv al misiunilor efectuate de Oficiul Alimentar și Veterinar.
(5)
Regulamentul (CE) nr. 745/2004 al Comisiei (5) de stabilire a măsurilor privind importurile de produse de origine animală destinate consumului personal oferă un cadru legal pentru ca statele membre să efectueze controale la toate punctele de intrare în Comunitate, pe lângă controalele la punctele de control la frontieră din cadrul regimului de controale sanitar-veterinare; asemenea controale în afara punctelor de control la frontieră ar trebui, de asemenea, să fie monitorizate de Oficiul Alimentar și Veterinar.
(6)
Frecvența și domeniul de aplicare al misiunilor Oficiului Alimentar și Veterinar în vederea evaluării controalelor la import la punctele de control la frontieră în statele membre ar trebui stabilite în funcție de riscurile asupra sănătății animale și publice în Comunitate, după analizarea tuturor informațiilor de care dispune Comunitatea, inclusiv a configurației schimburilor comerciale din cadrul Comunității, a datelor statistice disponibile în cadrul legislației veterinare, a rezultatelor misiunilor anterioare ale Oficiului, a zonelor identificate cu probleme și a altor informații relevante.
(7)
Decizia 2001/881/CE ar trebui modificată în consecință.
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Articolul 2 din Decizia 2001/881/CE se înlocuiește cu următorul text:
„Articolul 2
(1) Specialiștii veterinari ai Comisiei efectuează inspecții regulate în statele membre, în colaborare cu experți din statele membre, pentru a verifica respectarea legislației comunitare privind controalele la import la punctele de control la frontieră enumerate în anexă. Misiunile au ca obiectiv evaluarea riscurilor asupra sănătății animale și publice în Comunitate și examinează toate aspectele punerii în aplicare a legislației comunitare privind controalele sanitar-veterinare la import, inclusiv infrastructura, echipamentele și procedurile.
(2) De asemenea, după consultarea statului membru în cauză, Comisia poate evalua controalele efectuate la importuri sau la bagajele personale ale călătorilor, în ceea ce privește sănătatea animală sau publică, la alte puncte de intrare care nu sunt menționate ca fiind puncte de control la frontieră.
(3) Inspecțiile efectuate de specialiștii veterinari ai Comisiei se bazează pe evaluarea tuturor factorilor pertinenți enumerați la alineatul (4) și a riscurilor potențiale, precum și a impactului acestor factori asupra sănătății animale și publice în Comunitate.
(4) Comisia stabilește prioritățile privind destinația și frecvența atunci când planifică misiunile Oficiului Alimentar și Veterinar, ținând seama de istoricul inspecțiilor anterioare efectuate în orice stat membru, de datele înregistrate prin sistemul Traces, de informațiile transmise de statele membre în temeiul Regulamentului (CE) nr. 745/2004 al Comisiei și de următorii parametri:
-
configurația calitativă și cantitativă a schimburilor comerciale pentru fiecare stat membru, inclusiv tipul și speciile de animale sau de produse în cauză, precum și țara de origine a acestora;
-
informații pertinente privind posibile importuri ilegale și riscul potențial de introducere a unor boli;
-
informații disponibile în cadrul sistemului de alertă rapidă;
-
orice altă informație pertinentă.
(5) Comisia trimite anual statelor membre o copie a raportului de inspecție pentru toate punctele de control la frontieră vizitate în cele 12 luni anterioare, împreună cu un raport privind evoluția situației generale a punctelor de control la frontieră autorizate.”
Articolul 2
Prezenta decizie se adresează statelor membre.
Adoptată la Bruxelles, 3 ianuarie 2005.